**Τίτλος Σεναρίου:** Ελάτε να γευθείτε τα θαυμαστά προϊόντα της ελληνικής γης!

**Όνομα:** Βερονίκη

**Επίθετο:** Δανιηλίδου

 **Μάθημα/Γλώσσα:** Γαλλικά

**Ομάδα/Στόχος (Βαθμίδα Εκπαίδευσης και Τάξη):** Πρωτοβάθμια, ΣΤ

**Ομάδα/Στόχος (Επίπεδο Γλωσσομάθειας):** Α1-Α2

**Διάρκεια Σεναρίου σε διδακτικές ώρες:** 16

**Θέμα/αντικείμενο διδασκαλίας:** Οι μαθητές κάνουν απλές προφορικές και γραπτές παρουσιάσεις και γράφουν μικρά ποιήματα εμπνεόμενοι από τα θαυμαστά προϊόντα της ελληνικής φύσης. Οι γραπτές παραγωγές τους περιλαμβάνονται σε μικρά τετράδια που κατασκευάζουν οι ίδιοι. Οι δημιουργίες τους απευθύνονται σε ένα γαλλόφωνο κοινό συνομήλικων τους με σκοπό να τους προκαλέσουν την επιθυμία να γνωρίσουν και να δοκιμάσουν από κοντά αυτά τα προϊόντα επισκεπτόμενοι την χώρα μας αλλά και αναζητώντας τα όπου κι αν βρίσκονται. Στα κείμενά τους δίνουν βασικές πληροφορίες για τις διατροφικές συνήθειές μας, τα χαρακτηριστικά και ξεχωριστά προϊόντα της ελληνικής φύσης, το αγαπημένο τους ελληνικό πιάτο και φυσικά το λάδι της ελιάς, προβάλλοντας με απλό, χιουμοριστικό, πρωτότυπο και καλλιτεχνικό τρόπο την αξία της μεσογειακής διατροφής που παραμένει αναλλοίωτη εδώ και αιώνες προσπαθώντας να προωθήσουν στο εξωτερικό την εικόνα μιας χώρας πιστής στις παραδόσεις σε γαστρονομικό επίπεδο. Τα κείμενά τους, στην γαλλική και στην ελληνική γλώσσα, συνοδεύονται από μια μακέτα από πλαστελίνη που αναπαριστά ένα χαρακτηριστικό τοπίο της ελληνικής υπαίθρου παρουσιάζοντας την άποψη που έχουν για την ελληνική ύπαιθρο με τα χαρακτηριστικά της χρώματα, δέντρα, φυτά, ζώα και ανθρώπους.

**Λέξεις κλειδιά:** Ελληνική ύπαιθρος, φυσικά προϊόντα, μεσογειακή διατροφή, μακέτα, ποίηση, τέχνη.

**Τέχνες που εμπλέκονται:** Μικρογλυπτική με πλαστελίνη και ξυλάκια για την κατασκευή μακέτας μικρών διαστάσεων. Χειροτεχνία, ζωγραφική και κολλάζ για την κατασκευή μικρών τετραδίων.

**Διδακτικό εγχειρίδιο (αν χρησιμοποιείται):** Arthur et Lilou 2, Editions Trait d'union

 **Διδακτικοί στόχοι:**Γενικοί στόχοι Περιγράφω με απλό τρόπο γραπτώς και προφορικά ένα χαρακτηριστικό τοπίο της ελληνικής υπαίθρου, σε 2-3 φράσεις ή στίχους. Αναφέρω κάποια γνωστά ελληνικά προϊόντα. Μιλώ και εκφράζω την γνώμη μου για το αγαπημένο μου ελληνικό παραδοσιακό πιάτο ή/και προϊόν. Δίνω βασικές πληροφορίες σχετικά με τις διατροφικές συνήθειες της χώρας μου. Μαθαίνω ένα βασικό λεξιλόγιο που σχετίζεται με φαγητά, ποτά και υλικά. Αναπαριστώ με εικαστικό τρόπο ένα χαρακτηριστικό τοπίο του τόπου μου και κάποια από τα στοιχεία που το αποτελούν (ζώα, φυτά, ανθρώπους, κτίρια…) Γλωσσικοί στόχοι Μαθαίνω και χρησιμοποιώ γραπτώς και προφορικά ένα βασικό λεξιλόγιο σχετικό με την κουζίνα, τα υλικά, τα πιάτα, τα προϊόντα, τα ζώα της φάρμας, τα δέντρα και τα αρωματικά φυτά, τα μέρη που τα βρίσκουμε και τα καλλιεργούμε και τις γεύσεις τους. Χρώματα (επανάληψη και εμπλουτισμός). Τοπικοί προσδιορισμοί (επανάληψη και εμπλουτισμός). Εκφράζω την γνώμη και τις προσωπικές μου προτιμήσεις για το φαγητό και την φύση της χώρας μου (aimer, adorer, préférer, choisir …). Μορφοσυντακτικοί στόχοι Προστακτική Ενεστώτα. Σχηματισμός ερώτησης με «est-ce que». Χρήση τοπικών προσδιορισμών. Εκφράσεις ποσότητας (beaucoup de, peu de, assez de, plein de…) Articles partitifs και άρνηση. Διαπολιτιστικοί στόχοι Eντοπίζω τις διαφορές που κάνουν την μεσογειακή διατροφή να ξεχωρίζει. Αισθητικοί στόχοι Έρχομαι σε επαφή, αναζητώ, παρατηρώ και στοχάζομαι αναφορικά με τους τρόπους που απεικονίζεται καλλιτεχνικά η φύση, οι αγροτικές εργασίες, οι άνθρωποι, τα ζώα και τα προϊόντα της υπαίθρου μέσα σε πίνακες ζωγραφικής. Αναφορά στον ιμπρεσιονισμό (πίνακες του Μονέ) και ναΐφ καλλιτέχνες (Κεραμιδάς και Ρουσώ). Αναπτύσσω το καλλιτεχνικό μου ταλέντο με σκοπό να κατασκευάσω μια μακέτα σχετική με το θέμα της ελληνικής φύσης με τη χρήση απλών υλικών που χρησιμοποιούμαι στο σχολείο. Συναισθηματικοί στόχοι Μαθαίνω να εργάζομαι ομαδικά για την πραγματοποίηση ενός συλλογικού έργου που θα αποτελέσει αντικείμενο προβολής σε μια ευρύτερη κοινότητα. Μυούμαι στην συνεργασία, στην αλληλοβοήθεια, στην ανεκτικότητα, στην τέχνη της διαπραγμάτευσης, στον χρονικό προγραμματισμό της εργασίας μου. Μαθαίνω να καταλήγω σε συμβιβασμό, να σέβομαι την διαφορετικότητα, να ακούω την γνώμη των άλλων. Αναπτύσσω την αγάπη μου για μάθηση και παρακολούθηση. Γνωσιολογικοί στόχοι Μαθαίνω να χρησιμοποιώ το Διαδίκτυο για την αναζήτηση συγκεκριμένων πληροφοριών, να χρησιμοποιώ έντυπα λεξικά και το on line λεξικό https://www.free-word.org/ . Εισαγωγή στο ψηφιακό εργαλείο Voki https://www.voki.com/ για να καταγράψουν την φωνή τους στα γαλλικά και στο Quizlet.

**Μέθοδοι διδασκαλίας:** Το σενάριο ακολουθεί τις αρχές της ενεργούς και συμμετοχικής μάθησης. Σε αρκετές περιπτώσεις εφαρμόστηκε η τεχνική της αντίστροφης τάξης. Διαφοροποιημένη διδασκαλία και εργασία με όλη την τάξη, ανά ομάδες και ατομικά στο σπίτι. Βασιστήκαμε στην διαδραστικότητα, την συμμετοχή όλων των μαθητών ανεξάρτητα από τις γλωσσικές δυνατότητές τους δίνοντας την ευκαιρία σε όλους μέσω και της εμπλοκής της Τέχνης να συνεισφέρουν στη δημιουργία του τελικού προϊόντος στο οποίο ο καθένας μπορεί να αναγνωρίσει το κομμάτι στο οποίο συνέβαλλε. Ο κάθε μαθητής συνεισφέρει ανάλογα με τις δυνατότητές του και υποστηρίζεται από τα υπόλοιπα μέλη της ομάδας και τους πιο προχωρημένους μαθητές. Χρήση της μητρικής γλώσσας κατά την εκφώνηση των εργασιών για διαμεσολάβηση και διευκόλυνση των συμμετεχόντων. Ευαισθητοποίηση, ιδεοκαταιγισμός, αναζήτηση πληροφοριών, ανοιχτό ερωτηματολόγιο, ένταξη όρων σε γλωσσάρι το οποίο θα κρατήσουν οι μαθητές και θα μπορούν να το εμπλουτίσουν, παρατήρηση, ελεύθερη έκφραση και ερμηνεία σχετικών εικαστικών έργων, σύνταξη μικρών κειμένων (απάντηση σε συνέντευξη για τη σχολική εφημερίδα, μικρό ποίημα, φιλικό γράμμα).

**Διαθεματικότητα:**Γαλλικά, εικαστικά, ελληνική γλώσσα, τεχνολογία. Προγράμματα αγωγής υγείας και περιβαλλοντικής εκπαίδευσης που εκπονούνται στα σχολεία Πρωτοβάθμιας εκπαίδευσης. Το εκπαιδευτικό σενάριο ακολουθεί τις αρχές της παιδαγωγικής του πρότζεκτ. Χάρη στο σενάριο αυτό οι μαθητές βρίσκουν τα μέσα ώστε να γίνουν πιο δημιουργικοί αναπτύσσοντας την φαντασία και τα προσωπικά τους ταλέντα. Η εισαγωγή της τέχνης και οι εικαστικές τεχνικές που χρησιμοποιούν για να εκφραστούν βοηθούν πολύ όσους είναι πιο εσωστρεφείς, ντροπαλοί ή αδύναμοι μέσα στην ομάδα εργασίας και τους κάνουν να αισθάνονται πιο χρήσιμοι και σημαντικοί για την ολοκλήρωση του έργου που τους έχει ανατεθεί. Πρέπει να σημειώσουμε ότι συχνά οι εικαστικές δημιουργίες αυτού του τύπου μαθητών μας εκπλήσσουν ευχάριστα με το ενδιαφέρον και την πρωτοτυπία τους. Στην παρούσα εργασία θα επιμείνουμε στην χρήση του χρώματος και στην εναλλαγή των υλικών που καθιστούν ακόμα και την παραγωγή γραπτού λόγου πιο ελκυστική. Το σχέδιο, η ζωγραφική, η χειροτεχνία και το κολλάζ προκαλούν τον ενθουσιασμό των συμμετεχόντων και ενισχύσουν την διάθεση για συμμετοχή στο μάθημα. Σε αυτό λοιπόν το εκπαιδευτικό σενάριο η Τέχνη συνεπικουρεί και αποτελεί το επιστέγασμα και το τελικό προϊόν της προσπάθειας των συμμετεχόντων.

**Φάση 1 (Χρονική διάρκεια,  βήματα διδασκαλίας, δραστηριότητες, ρόλος εκπαιδευτικού,  μαθητών/μαθητριών):** Ευαισθητοποίηση, εισαγωγή στο θέμα. Η εργασία ξεκινά στην μητρική γλώσσα σε ελεύθερη συζήτηση με το σύνολο της τάξης. Ιδεοκαταιγισμός, σημειώσεις στον πίνακα και στα τετράδια των μαθητών. Ανοιχτές ερωτήσεις. Συζήτηση με όλη την τάξη σχετικά με την ελληνική γαστρονομία, τα χαρακτηριστικά της γνωρίσματα, τις προτιμήσεις των μαθητών, τις διατροφικές συνήθειες στην χώρα μας σήμερα αλλά και παλαιότερα. Σφαιρική προσέγγιση του θέματος. Εργασία στο σπίτι: Φύλλο εργασίας (Ερωτηματολόγιο). Οι μαθητές έχουν μια εβδομάδα προθεσμία για να παραδώσουν το ερωτηματολόγιο στα ελληνικά. Για το επόμενο μάθημα, βασιζόμενοι στο ερωτηματολόγιο που συμπλήρωσαν, πρέπει να σημειώσουν στο τετράδιό τους 5-6- λέξεις που σχετίζονται με το θέμα και θα ήθελαν να μάθουν στα γαλλικά. Συμπλήρωση στα γαλλικά της fiche που περιλαμβάνεται στο αρχείο «Εργασίες». Διερεύνηση των αναγκών των μαθητών. Σύνδεση με την ύλη της Ε’ τάξης.

**Φάση 2 (Χρονική διάρκεια,  βήματα διδασκαλίας, δραστηριότητες, ρόλος εκπαιδευτικού,  μαθητών):** Πρόταση από τον εκπαιδευτικό πρότασης για την υλοποίηση ενός καλλιτεχνικού έργου (μακέτα) που θα παρουσιάζει την ελληνική φύση και όσα την αποτελούν. Συζήτηση με τους μαθητές για τον τρόπο υλοποίησης του έργου. Ανταλλαγή απόψεων. Η εργασία θα πραγματοποιηθεί ατομικά και τμηματικά στο σπίτι. Οι μαθητές θα έχουν στην διάθεσή τους 2 εβδομάδες για την παράδοση των έργων τους. Η τελική σύνδεση, η συναρμολόγηση των κομματιών και η κατασκευή της μακέτας θα πραγματοποιηθεί κατά την ολοκλήρωση του σεναρίου ως ομαδική εργασία. Τα έργα όπως θα παραδίδονται θα τοποθετούνται σε ορατό σημείο στην τάξη. Οι μαθητές πρέπει να συνοδεύουν τα έργα τους με έναν τίτλο στα γαλλικά τον οποίον θα γράψουν σε μια μικρή κάρτα. Επίσης, θα παρουσιάσουν προφορικά την κατασκευή τους στους συμμαθητές τους χρησιμοποιώντας φράσεις όπως: «Mon œuvre est composée de…/ Ma création représente…../ Ici, vous voyez….. / il y a…./ c’est un/une…., etc. Εργασία στην τάξη: μελέτη και στοχασμός πάνω σε πίνακες ζωγραφικής που αναπαριστούν τοπία, αγροτικές εργασίες, ζώα και φυτά. Ενδεικτικό υλικό: φύλλο εργασίας με πίνακες ζωγραφικής, έργα του Μονέ σε φωτογραφίες που φέρνει η εκπαιδευτικός στην τάξη καθώς και το βιβλίο των Εικαστικών της Ε’ και Στ’ τάξης το οποίο ξεφυλλίζουμε και στεκόμαστε να παρατηρήσουμε εικόνες, κατασκευές και πίνακες με θεματολογία σχετική με το θέμα που επεξεργαζόμαστε.

**Φάση 3 (Χρονική διάρκεια,  βήματα διδασκαλίας, δραστηριότητες, ρόλος εκπαιδευτικού,  μαθητών):** ργασία με όλη την τάξη. Χρήση του διαδραστικού πίνακα για τη συμπλήρωση on line σταυρόλεξου με θέμα την διατροφή. https://crosswordlabs.com/view/alimentation-4 Το σταυρόλεξο δίνεται έπειτα και στην έντυπη μορφή του (Αρχείο, σταυρόλεξο) το οποίο οι μαθητές συμπληρώνουν ξανά στην τάξη. Επανάληψη σχετικού λεξιλογίου με διαδραστικές ασκήσεις στο https://www.bonjourdefrance.com/exercices/la-cuisine-grecque.html και https://apprendre.tv5monde.com/fr/exercices/a1-debutant/vocabulaire-les-aliments?exercice=2 Η μελέτη του λεξιλογίου συνεχίζεται και δίδεται ως βοήθημα το Φύλλο εργασίας Lexique το οποίο μεταφράζουμε μαζί στην τάξη. Διαμοιρασμός του link https://quizlet.com/\_6oeba2. Οι μαθητές μελετούν το Φύλλο εργασίας: Herbes aromatiques et autres senteurs και απαντούν με τις ταμπλέτες τους στο σπίτι στο ερωτηματολόγιο του Quizlet. Εργασία στο σπίτι ανά ομάδες. Οι μαθητές ξεκινούν την κατασκευή τετραδίων για να γράψουν τις λέξεις που διδάχθηκαν καθώς και τις γραπτές εργασίες τους. Η επιλογή των χρωμάτων, των υλικών και της διακόσμησης των εξωφύλλων και του εσωτερικού των τετραδίων αποτελεί προσωπική επιλογή της κάθε ομάδας. Τα τετράδια πρέπει να παραδοθούν σε 1 εβδομάδα.

**Φάσεις  4, 5, 6 (εφόσον υπάρχουν) (Χρονική διάρκεια,  βήματα διδασκαλίας, δραστηριότητες, ρόλος εκπαιδευτικού,  μαθητών):** 4η φάση: Εργασία στην τάξη: Παρουσίαση των απαντήσεων που δόθηκαν στο ερωτηματολόγιο. Εργασία στο σπίτι: Παραγωγή γραπτού λόγου. Προσπάθεια σύνταξης ενός ενιαίου κειμένου (περίπου 40-60 λέξεις) στη γαλλική γλώσσα σχετικό με το θέμα (αγαπημένο φαγητό, παραδοσιακή συνταγή, ελληνικά προϊόντα, διατροφικές συνήθειες, ελληνική φύση, κλπ.) Οι μαθητές έχουν μια εβδομάδα προθεσμία. Δημιουργία μικρών ποιημάτων Οι μαθητές που το επιθυμούν μπορούν να γράψουν μικρά ποιήματα με την ίδια θεματολογία. Αρχικά γράφουν ένα ποίημα στα ελληνικά το οποίο απαγγέλουν στην τάξη. Στην συνέχεια με την συνδρομή όλων των μαθητών, της εκπαιδευτικού και του λεξιλογίου που έχει δοθεί γίνεται σταδιακά η επεξεργασία του ώστε αποδοθεί και στα γαλλικά. Αντιγραφή του κάθε ποιήματος στο τετράδιο που έχει δημιουργηθεί για το σκοπό αυτό από τον συγγραφέα του ο οποίος πρέπει και να το απαγγείλει μετά από κατάλληλη μελέτη στη τάξη. Οι μαθητές μπορούν να χρησιμοποιήσουν την εφαρμογή Voki την οποία θα επιδείξει η καθηγήτρια στην τάξη στην οποία αν το επιθυμούν καταγράφουν την απαγγελία τους, αντιγράφουν τον σύνδεσμο και το βλέπουμε στον υπολογιστή της τάξης σε δεύτερη φάση. 5η φάση: Τελική παρουσίαση στην τάξη των γραπτών εργασιών, των ποιημάτων και της μακέτας με τον τρόπο που αναφέρθηκε παραπάνω. Συζήτηση για την επίτευξη των στόχων, ανοιχτή αξιολόγηση, εντυπώσεις, προτάσεις για βελτίωση ή περαιτέρω αξιοποίηση του σεναρίου από το σύνολο των μαθητών. Προτείνεται η τελική αξιολόγηση του σεναρίου από τους μαθητές να γίνει εναλλακτικά μέσω της εφαρμογής https://www.polleverywhere.com/ την οποία μπορούν να εγκαταστήσουν στις ταμπλέτες ή στον υπολογιστή τους. Ο εκπαιδευτικός μπορεί στο τέλος του μαθήματος να κάνει μια επίδειξη του τρόπου χρήσης της εφαρμογής αυτής ώστε οι μαθητές να μπορέσουν να συμμετέχουν μόνοι τους από το σπίτι.